# Status revidering av masterprogrammer

## Notat til instituttrådsmøtet 15.5.2019

Fra: Knut Tore Stokke

Vi viser til instituttrådets tidligere behandling av saken og gir her en redegjørelse for status i saken:

### Revidering av International Community Health og Interdisiplinær helseforskning

Instituttet sendte 29. mars over [forslag til revidering av masterprogrammene i International Community Health og Interdisiplinær helseforskning](https://www.med.uio.no/helsam/om/organisasjon/radet/2019/02_15mai/oversendelse-ich-og-thf.pdf) (som vil skifte navn til Tverrfaglig helseforskning) til godkjenning hos studiedekan. Oversendelsen og forslaget til reviderte programplaner ligger vedlagt i dagsorden.

Fakultet har bedt instituttet om en nærmere redegjørelse for ressursinnsats, rekrutteringsgrunnlag og programmenes profil opp mot samfunnsbehov før det fattes en endelig avgjørelse. Fakultets notat ligger vedlagt i dagsorden. Vi forventer å ha svart ut fakultetets spørsmål innen 20. mai og vil i møtet redegjøre for hvilke innspill vi har fått.

### Fra Avansert geriatrisk sykepleie til Avansert klinisk allmennsykepleie?

I tillegg til den pågående prosessen med revisjon av disse to programmene har vi også tatt tak i utviklingen av programmet i Avansert geriatrisk sykepleie (AGS). Dette programmet har hatt utfordringer med svake søkertall og i forbindelse med at det skal etableres spesialisering i allmennsykepleie vurderer vi å legge ned AGS og erstatte det med et masterprogram i Avansert klinisk allmennsykepleie (AKS). Opprettelse og nedleggelse av studieprogrammer skjer i juni hvert år i Universitetsstyret, men siden kravene til en AKS-master som samtidig skal gi spesialistgodkjenning ikke er klare ennå, har vi bedt om et vedtak om å erstatte AGS med AKS allerede fra 2020 under forutsetning av at detaljkravene for AKS blir klare tidsnok. Se oversendelse til fakultetet om saken og tentativ programplan for AKS.

### Spørsmål til diskusjon

Vi ber om instituttrådets innspill til prosessen med omlegging av ICH og THF-programmene og ferdigstillelsen av disse endringene. Omleggingen medfører et større samarbeid om undervisningen på tvers av avdelingsgrensene og et relevant spørsmål er hva dette har å si for beslutningsstrukturen for programmene.

Vi ber om rådets kommentarer og innspill til prosessen med potensiell nedleggelse av AGS og etablering av AKS.